﻿၂ ပံတၧၫ 2 Peter 1

1 ယ့ၫၡူၬဎရံၬ အဎီးအၡၩ, ဒဲအဆၧအၪ့မၧၫ့ဖိၪ, ယၧၩ, စစဲမၧၫ့ပံတၧၫ ယစံၭ ၦလၧအန့ဎုၬယူၭ ဆၧနဲၩ လၧပၥိၭ အလူဒိၪဎွ့ၩဒိၪ မီၪ့ဎီၩ့, လၧပယွၩ ဒဲၦထိးထဲၩ့တၩ့ထဲၩ့ပၧၩ ယ့ၫၡူၬဎရံၬ အဆၧတီၩဆၧလီၩ့ အဖၧၩ့နီၪ, 2 မွဲဆၧအခိးအတၩ ဒဲဆၧဘၪလိၬအိၭလိၬ အၪထၪ့ လၧနၥံၪ အဂး, လၧဆၧၥ့ၪယၫယွၩ, ဒဲပကဆါယ့ၫၡူၬ အဖၧၩ့နီၪဆံၭ. 3 လၧဆၧၥ့ၪယၫ ၦလၧအကိၭပၧၩ လၧအလၩအဖၩ့ ဒဲအစီၩ့အမၩ့ဒၪဝ့ၫ အကၠီၩ့နီၪ အစီၩ့အမၩ့ ဘၪဆဲၫ့ လၧယွၩ, ဖ့ၪလၫ့ယူၭပၧၩ ကယဲ ဆၧလၧအဘၪဆဲၫ့ လၧဆၧမၧၫ့ ဒဲဆၧယူၭယၪ့ယွၩနီၪလီၫ. 4 မွဲအဖ့ၪလၫ့ပၧၩ ဆၧစံၭဝဲၩ လၧအအီၪ လၧအလူဒိၪဎွ့ၩဒိၪ လၧအဖၧၩ့, ဘဲၫၥိၭ လၧဆၧလဖၪနီၪ အကၠီၩ့ တၭ, နၥံၪ ဂၭဖျ့ၭ လၧဆၧမၩစံၪစၪ ဆၧလၧဂၪ့ခိၪချိၫ့ လၧဆၧအလဲးအဘျၪ အကၠီၩ့တၭ, နၥံၪ မိကဲၪထၪ့ ၦန့ဎုၬဆၧ လၧယွၩ အၥိၭ လီၫ. 5 မွဲမၬ, လၧဆၧနီၪလမံၩ့ အကၠီၩ့ နၥံၪဘၪမၩဆၧ ကယဲ ဆၧအၪ့ဂူၬမၩ လမံၩ့လါလါတၭ, လၧနၥံၪ အဆၧနဲၩ အဖၫ့ခိၪနီၪ အီၪက့ၪကီၪ့ ပၩရမံၫတၭ, လၧပၩရမံၫ အဖၫ့ခိၪနီၪ ဆၧၥ့ၪယၫတၭ; 6 လၧဆၧၥ့ၪယၫ အဖၫ့ခိၪနီၪ ဆၧထုၭၥၭတၭ, လၧဆၧထုၭၥၭ အဖၫ့ခိၪနီၪ ဆၧအွံၪၥၭဆၧၩ့တၭ, လၧဆၧအွံၪၥၭဆၧၩ့ အဖၫ့ခိၪနီၪ ဆၧယူၭယၪ့ယွၩ တၭ, 7 လၧဆၧယူၭယၪ့ယွၩ အဖၫ့ခိၪနီၪ ဆၧအဲၪထၧၫ့ဖုဝဲတၭ; လၧဆၧအဲၪထၧၫ့ဖုဝဲ အဖၫ့ခိၪနီၪ ဆၧအဲၪဆၧကွံၩ နီၪဆံၭ. 8 အဂဲးဘဲၫယီၩ ဆၧလဖၪနီၪ အ့ၪအီၪလၧနၥံၪအဖၧၩ့, ဒဲအၪထၪ့ လၧနၥံၪအဖၧၩ့တၭ, နၥံၪ လမွဲဘၪ ၦကၠုၪ့ၦဘျီၩ့ ဒဲၦလၥၪထၪ့ဘၪနီၪတၭ, မိဒုၭအီၪဂုးခၧၫ့ နၥံၪ လၧဆၧၥ့ၪယၫ ဘၪဆဲၫ့ လၧပကဆါ ယ့ၫၡူၬဎရံၬ အဖၧၩ့လီၫ. 9 အ့ၪမွဲ ၦလအီၪဘၪ လၧဆၧယီၩလဖၪ, မွဲၦမ့ၬဘျီၪ တၭ, မၩဘံၭ အမ့ၬတၭ, ၥၭနၪ့ လၧအဒိၭဆံၫ့ထၪ့အၥၭ လၧဆၧဒဲၩဘၭ အလးလံၩ လီၫ. 10 မၩအၥၭဘဲၫနီၪတၭ, ထၧၫ့ဖုဝဲၥံၪဧ့, အၪ့ဂူၬ ကျ့ၭစၨၭ မၩနၥံၪ အဆၧကိၭဝ့ၫ, ဒဲဆၧရွံန့ နၥံၪ, ဘဲၫၥိၭ အမိအီၪဂုးခၧၫ့ဝ့ၫဆံၭ, အဂဲးဘဲၫယီၩ နၥံၪ အ့ၪမၩ ဆၧလဖၪနီၪတၭ, မွဲနၥံၪ မိလၩ့ထံၩဖါလၧၩ့ နးဆိၭအ့ၬ. 11 အဂဲးဘဲၫယီၩ ဆၧမိဖ့ၪလၫ့နၥံၪ လၧဆၧနုၬ လၧၫ့လၧၫ့ဎွ့ၩဎွ့ၩ လၧၦထိးထဲၩ့တၩ့ထဲၩ့ပၧၩ ဒဲပကဆါ ယ့ၫၡူၬဎရံၬ အဘၩ့အမုး အဆိၩအကၠၪ အဖၧၩ့ ဘဲၫနီၪအၥိၭ လီၫ. 12 မွဲဘဲၫနီၪတၭ, နၥံၪ ၥ့ၪယၫ လၧဆၧလဖၪနီၪ, အီၪဂုးအီၪခၧၫ့ လၧဆၧမွဲဆၧတီၩ အဖၧၩ့ လါနၫ့ဘိၩ, ယဒုၭနၪ့ထၪ့ထဲၩ့ နၥံၪ လၧအဂဲးအကၠီၪ့ လထံၪဎးဘီၩ့ဎးနီၪ, ယၥၭနၪ့အ့ၬ. 13 ယအီၪလၧတဲၩယီၩ အဘိၩ့ဘၭတၭ, ယဆီၫ့မီၪ့ လၧယဂ့ၩထိၪဂဲၩ နၥံၪ လၧဆၧနၪ့ထၪ့ထဲၩ့ အဂး လီၫ. 14 ယၥ့ၪယၫ လၧယဘၪအီၪက့ၪခွံၬ တဲၩယီၩ ချဲၫ့ချံၭ, ဘဲၫပကဆါ ယ့ၫၡူၬဎရံၬ ဒုၭနဲၪယၧၩ အၥိၭနီၪလီၫ. 15 လၧယထဲၩ့ထဲၩ့ အလးခဲၫ့နီၪ ဘဲၫနၥံၪ မိနၪ့ထၪ့ထဲၩ့ ဆၧလဖၪယီၩ လထံၪဎးဘီၩ့ဎးတၭ, ယမိအၪ့ဂူၬ မၩဝဲၩဆၧလီၫ. 16 အဂဲးဘဲၫယီၩ လၧပဒုၭၥ့ၪယၫ နၥံၪ လၧပကဆါ ယ့ၫၡူၬဎရံၬ အစီၩ့အမၩ့, ဒဲအဂဲၫလၩ့ အဂဲးအကၠီၪ့နီၪ, ပလဖိၬဘၪ ဆၧကိၪ့ဘၪကိၪ့ၥ့ၪ အပိၩ့ အခဲၫ့နီၪ, ပမွဲ ၦလၧအဒၪဘၪ အစီၩ့အမၩ့ လၧပမ့ၬ လီၫ. 17 အဂဲးဘဲၫယီၩ ထီးဆၧအလူ ဂဲၫလၩ့ဝ့ၫ လၧဆၧလၩဖၩ့ အဆၧဂိးၡ့ၭဂိးၡီၫ လၧအအီၪ ဘဲၫယီၩ, အယီၩမွဲ ယဖိၪခွၫၥၭဘီၩ့ လဂၩတၭ, မုၬယၥၭ လၧအဝ့ၫဒၪလီၫ. မွဲအန့ဘၪ ဆၧယူၭဆၧယၪ့, ဒဲဆၧလၩဆၧဖၩ့ လၧဖါယွၩလီၫ. 18 ဆၧအလူ လၧအဂဲၫလၩ့ လၧမူၭခိၪနီၪ, ပနါဂၧၫ့ ထီးပအီၪလၧအၥိၭ လၧခိၪလီၩ့ ဆံၫ့ဎံၪ အလီၩ့ နီၪလီၫ. 19 တၭ ပဝ့ၫဒၪယီၩ ပအီၪလၧမီၪအလူ ခၧၫ့နဲၪ့ အနီၪဒံၭ လၧနၥံၪ ဂ့ၩခိၭနၪ နၥံၪဝ့ၫ ဘဲၫမ့ၪဒိၩ့ ဖၩ့ထၪ့ဝ့ၫ လၧဆၧခံၭအလး အၥိၭ, ဘဲၫဆၧဖၩ့ထၪ့ ဒဲၡၪထူ ဂီၩထၪ့ လၧနၥံၪ အၥၭခံဖၧၩ့ အၥိၭ လီၫ. 20 ဆၧၥ့ၪယၫဆိၫ ဆၧယီၩ, လၧဆၧကွ့ၭအၥၭ ဘဲၫမီၪအလူ အီၪဝ့ၫ အၥိၭနီၪ, မွဲအလဂဲၫထၪ့ဘၪ လၧအၥၭဒၪဝ့ၫ အဖၧၩ့ နးထံၪနီၪ, 21 အဂဲးဘဲၫယီၩ မီၪအလူ ဂဲၫလၩ့ လၧဖျိၩ့ လမွဲဘၪ ထီးဒၪၦၡၩအၥၭ, အ့ၪမွဲ ၥၭမုဆံၫ့ဎံၪ ဘိၭထၪ့အၥၭ တၭ, ယွၩအၥၭဆံၫ့ဎံၪ ချဲၩ့ဝ့ၫ လီၫ.

၂ ပံတၧၫ 2 Peter 2

1 မွဲလါနၫ့ဘိၩ, မီၪအဘျၪ အီၪဝဲၩဝ့ၫ လၧၦခမျၧး အကျၩ ဘဲၫဆရၫအဘျၪ မိအီၪဝ့ၫ လၧနၥံၪ အကျၩ အၥိၭနီၪလီၫ. အဝ့ၫၥံၪ မိဒုၭနုၬဂူၪ ဆၧအစူၪ လလၩ့ဎုၬဘၪ, ဘၪဆဲၫ့ လၧဆၧဂၭဂီၩ့ ဘဲၫၦစံၭဆၧ အၥိၭ, ဆၧမီၪ့ဘံၭ အကဆါ လၧအဎွ့ၩန့ထဲၩ့ဝ့ၫတၭ, မိထုၭလၩ့ ဆၧဂၭဂီၩ့ဘၪ လၧအလီၩ့ဒၪဝ့ၫ ချဲၫ့မၬလီၫ. 2 ၦအၪဂၩ မိလီၩ့ဖိၬ အဆၧလၨၪဖၬ အခဲၫ့တၭ, ဖၧၩ့ၥၭ အမွဲအတီၩ လဘီၩ့ မိဘၪ ဆၧဒုၪဒွ့ၪ လၧအဝ့ၫၥံၪ အကၠီၩ့လီၫ. 3 မွဲအမိမၩဖနံၬ နၥံၪ လၧဆၧချဲၩ့အၪ့လီၫဆၧ, လၧဆၧန့ၬဆၧကၪ အကၠီၩ့လီၫ. အဝ့ၫၥံၪ အဆၧစ့ၩရၫ့စၪ လၧဖျိၩ့လံၩလံၩ လအီၪယံၬအီၪနးဘၪ တၭ, အဆၧမၩဂၭဂီၩ့ မံၫမၪအ့ၬ. 4 အဂဲးဘဲၫယီၩ အၥီၫ့ လၧအမၩ ဆၧဒဲၩဘၭလဖၪနီၪ, ယွၩ အ့ၪလလီၫ့ကီၩ့ဘၪဝ့ၫတၭ, အ့ၪခွံၬလၩ့ အဝ့ၫၥံၪ လၧလရၬဖၧၩ့တၭ, ဖ့ၪလၫ့ဝ့ၫ လၧဆၧခံၭ အဆၧစၧၩ့ထၬ အဖၧၩ့ လၧဆၧစ့ၩရၫ့စၪ အဂး, 5 ဒဲလလီၫ့ကီၩ့ဘၪ ဂၪ့ခိၪ အလးလံၩတၭ, ဒုၭလုၬဘံၭ ၦလယူၭလယၪ့ဘၪ ယွၩလဖၪ အဂၪ့ခိၪ လၧထံၫတၭ, ခိၭထၬ ၦဎိၭဂၩလဂၩ စနိအၫ လၧအလီၩလၩ့လၬလၩ့ ဆၧတီၩဆၧလီၩ့အလူ, 6 ဒဲဒုၭကဲၪထၪ့ ဒိၩ့ စီဒၧၫ့, ဒဲဂမီရၫ လၧဖံၫ့ချၪတၭ, စ့ၩရၫ့စၪ အဝ့ၫၥံၪ လၧဆၧမၩဂၭဂီၩ့ ဒဲအီၪက့ၪဝ့ၫ လၧဆၧအဒီၩ့အထ့ၬ လၧၦလၧအမိမၩဆၧ လအီၪဘၪ လၧဆၧယူၭယၪ့ ယွၩလဖၪ အဂးတၭ, 7 ထုၭထၪ့ခွံၬ ၦတီၩၦလီၩ့ စလီၭ လၧအၥုၪ့ခိၥၭဝီၩ လၧၦဆၧဒဲၩဘၭဖိၪ အဆၧဖံၭဆၧမၩစံၪစၪ အကၠီၩ့တၭ, 8 (အဂဲးဘဲၫယီၩ ၦတီၩၦလီၩ့ လဂၩနီၪ အီၪဝ့ၫ လၧအဝ့ၫၥံၪ အကျၩ တၭ ဒၪဘၪဆၧ, ဒဲနါဂၧၫ့ဘၪ ဆၧအၥုၪ့တီၩၥၭလီၩ့ ဘၪ ဆၧမၩထံၬထၬ လနံၩဘၪလနံၩ လနံၩဘၪလနံၩ လၧအဝ့ၫၥံၪ အဆၧမၩအၧၩ့ အကၠီၩ့.) 9 ယွၩ ၥ့ၪယၫ ထုၭထၪ့ခွံၬ ၦယူၭယၪ့ယွၩ လၧဆၧကျဲၩ့ဖစီၩ့ အဖၧၩ့ တၭ, ၥ့ၪယၫ ဖီၪ့ထၬ ၦလတီၩလလီၩ့ဘၪ ထီးမုစ့ၩရၫ့ အနံၩ, ဘဲၫၥိၭ အမိဖ့ၪလၫ့ အဆၧဒဲၩဘၭလီၫ. 10 အ့ၪမွဲ ၦအဒူၩ, မၩ ထီးဒၪ ၥၭဒုၪဒွ့ၪ ဆၧအစီၩ့အမၩ့နီၪ လၥၭမဲၪဘၪ တၭ, စဲၪ့ဖိၬ ဆၧဖံၭဆၧယၪ အခဲၫ့ လၧအဆၧစံၪစၪ အဆၧၥၭကွံၩ အဖၧၩ့တၭ, မၩကြၩ့ထမး ၦဒိၪၦၡါၥံၪနီၪ, မိဘၪ ဆၧစ့ၩရၫ့ နၭနဲၪ့ အနီၪဒံၭလီၫ. 11 [ယွၩ] အၥီၫ့လဖၪ လၧအစီၩ့အမၩ့ အဂဲးအဘၭ ဒိၪနဲၪ့ အဝ့ၫၥံၪ လါနၫ့ဘိၩ, အီၪက့ၪ ဆၧမၪဒုၪ့ဒွ့ၪ လၧအလီၩ့ လၧကဆါ အမ့ၬယၫအ့ၬ. 12 အ့ၪမွဲ အဝ့ၫၥံၪနီၪ ဘဲၫဆၧဖိၪဆၧဎါ လၩ့ထံးလၩ့ဆ့ၭ အၥိၭ, အီၪထၪ့ လၧဆၧဖီၪ့ထၬ အဝ့ၫ အဂး, ဒဲဆၧမၩဂၭဂီၩ့ခွံၬဝ့ၫ အဂးနီၪ ဒုၪဒွ့ၪ ဆၧလဖၪ လၧအလၥ့ၪယၫဘၪဝ့ၫ အဂဲးအကၠီၪ့တၭ, မိဂၭဂီၩ့လူၬ လၧအနၫ့ဆါဒၪဝ့ၫ အဆၧဂၭဂီၩ့ အဖၧၩ့တၭ, 13 မိန့ဘၪ ဆၧလတီၩလလီၩ့ဘၪ အလံၩ့အလဲၫ နီၪ, ဆၧအၪ့အွံၪအၪ့ဆၧၫ့ လၧမုဆၫလခီၫနီၪ, အီၪက့ၪဝ့ၫ လၧဆၧမုၬလၩ, ဒဲဆၧမဲၪၥၧၫ့မဲၪဝီၩ ဒဲဆၧၥံၪၥၧၫ့မူၭချၬတၭ, မုၬလၩဆၧ လၧအနၫ့ဆါဒၪဝ့ၫ အဆၧအၪ့လံၬအၪ့လီၫ အဖၧၩ့, လၧဆၧအၪ့မုၬအၪ့လၩ လၧနၥံၪ အၥိၭ အဘိၩ့ဘၭနီၪလီၫ. 14 အမ့ၬၥၪ ဎွ့ၩဝ့ၫ လၧဆၧအဲၪဘိၩ့အဲၪဖၬတၭ, အီၪထီဝ့ၫ လၧဆၧဒဲၩဘၭ အဖၧၩ့ လၥ့ၪဘၪတၭ, အၪ့လီၫအၪ့လွ့ၫန့ ၦလၧအလဂုးလခၧၫ့ဘၪလဖၪ, အီၪလၧအၥၭ လၧအအၪ့ဂူၬ မၩန့ၬမၩကၪဆၧ, မွဲဆၧဆိၪအၧၩ့ အဖိၪ, 15 စဲၪ့ဒၪခွံၬ ဖၧၩ့ၥၭ အလီၩ့တၭ, စဲၪ့မၪဝံၩ့ဝၩ့ဝ့ၫ, ဖိၬထဲၩ့ ၦလၧအအဲၪ ဆၧလတီၩလလီၩ့ဘၪ အလံၩ့အလဲၫ, စဘိစီၫ အဖိၪခွၫ စဘၫလၫ့ အဖၧၩ့ၥၭ လီၫ. 16 မွဲလါနၫ့ဘိၩ အဝ့ၫနီၪ ဘၪ ဆၧအၪ့လၬ လၧအဆၧမၩဒၪဝ့ၫ အကၠီၩ့, ကၥ့ၪယီၩ့ အုၭအၭလဒုၩ ချဲၩ့ဝ့ၫ လၧၦၡၩအချိၬ တၭ, ပဒၩ့ထၪ့ မီၪ အဆၧဖျုထၪ့ဝ့ၫလီၫ. 17 အဝ့ၫၥံၪနီၪ မွဲထံၫဖၧၩ့ လၧထံၫ လအီၪဘၪ, ဆၧအုၪ့ လၧလံၩအူၪဒံၩခွံၬဝ့ၫ, လၧအဝ့ၫၥံၪ အဂးနီၪ ဆၧဖီၪ့ထၬ ဆၧခံၭအၥၧၫ့ အဆိၩအကၠၪလီၫ. 18 အဂဲးဘဲၫယီၩ ထီးအချဲၩ့ဖိၫအနိၭ ပျီၩပျီၩ တၭ, မွဲအအၪ့လံၬအၪ့လီၫ ၦလၧအစဲၪ့ဖီၩ့ခွံၬ ၦအီၪလၧဆၧမၩ အကျၩလဖၪ လၧဆၧဖံၭဆၧယၪ အဆၧလဲးဆၧဘျၪ, ဒဲဆၧလၨၪဖၬ အကၠီၩ့လီၫ. 19 မွဲအလီၩဘၪဝဲၩ အဝ့ၫၥံၪ လၧဆၧပျီၩဖျ့ၭ အဂဲးအကၠီၪ့ အဘိၩ့ဘၭတၭ, အနၫ့ဆါဒၪဝ့ၫမွဲ ဆၧအုၪဆၧကျၪ အဎီးလီၫ. အဂဲးဘဲၫယီၩ ဆၧလၧၦဘၪ ဆၧမၩနၧၩ့မၩစၪဝ့ၫ လၧဆၧလမံၩ့မံၩ့ နီၪ, မွဲအဒိၭအၪ့မၧၫ့ဎီးအၥၭ လၧအဝ့ၫနီၪလီၫ. 20 အဂဲးဘဲၫယီၩ ၦလၧအစဲၪ့ဖီၩ့ခွံၬ ဂၪ့ခိၪ အဆၧစံၪစၪ လၧဆၧၥ့ၪယၫ ကဆါ ဒဲဆၧထိးထဲၩ့တၩ့ထဲၩ့ ယ့ၫၡူၬဎရံၬ အကၠီၩ့နီၪ, အ့ၪဘၪ ဆၧဘဲၩ့ဘီၩ့ဒီၭ လၧဆၧလဖၪနီၪတၭ, အ့ၪဘၪ ဆၧမၩနၧၩ့မၩစၪဝ့ၫ တၭ, အထုၬနီၪ မိနၭနဲၪ့ အခၪ့ထံၭဒံၭလီၫ. 21 အဂဲးဘဲၫယီၩ ၦလၧအၥ့ၪယၫ ဆၧတီၩဆၧလီၩ့ အဖၧၩ့ၥၭနီၪ, ထီးအၥ့ၪယၫဝ့ၫ အလးခဲၫ့, အ့ၪခွံၬၡိၭခွံၬ ဆၧမၪလူၬဆံၫ့ဎံၪ လၧဆၧဖ့ၪလၫ့ဝ့ၫဒၪတၭ, အ့ၪလၥ့ၪယၫဘၪဝ့ၫနီၪ, မွဲ အဂ့ၩဒၪဆၧဒံၭလီၫ. 22 မွဲဆၧအဒီၩ့အထ့ၬ လၧအမွဲအတီၩလမံၩ့နီၪ ဘၪယူၭ, ထွံၪ ကဒၪထဲၩ့အၥၭ လၧအပၠိၭဒၪဝ့ၫ အအီၪနီၪ, ဒဲထိၭ ဒိၭဆၧၥူၫဝၭအၥၭ ဂီၩ့တၭ, ထဲၩ့ထဲၩ့ဒီၭ လၧအလး လၧအလိၬဖၧၩ့ လၧဖံၬကျၩ နီၪလီၫ.

1 ၦၥၭဘီၩ့ၥံၪဧ့, လံၬ နံၫဘံၪ့လဘံၪ့ယီၩ ယကွ့ၭန့ နၥံၪ ဘိၩ့နဲၪ့ယီၩ လီၫ. လၧနံၫဘံၪ့ အထးဖၧၩ့ယီၩ, ယ ထိၪဂဲၩ နၥံၪအၥၭဆံၫ့ဎံၪ လၧဆၧနၪ့ထၪ့ထဲၩ့ အဂဲး, 2 ဘဲၫၥိၭ နၥံၪ မိနၪ့ထၪ့ထဲၩ့ မီၪဆံၫ့ဎံၪ အဆၧချဲၩ့ လၧအချဲၩ့ဝဲၩဝ့ၫ, ကဆါ ထိးထဲၩ့တၩ့ထဲၩ့ဆၧ, အဆၧမၪလူၬ လၧနၥံၪ အဆၧအၪ့မၧၫ့ဖိၪ အစူၪဖၧၩ့လီၫ. 3 ဆၧၥ့ၪယၫဆိၫအယီၩ လၧမုနံၩအထုၬလဖၪနီၪ, ၦဒုၪဒွ့ၪဆၧ မိဂဲၫ တၭ, လၧအဒုၪဒွ့ၪဆၧ အဖၧၩ့နီၪ, လ့ၩ ထီးဒၪ အၥၭလဲးၥၭဘျၪဒၪဝ့ၫ အၥိၭ, 4 မိစံၭဝ့ၫ, ဆၧစံၭဝဲၩ လၧအမိဂဲၫလၩ့နီၪ, မွဲအအီၪခီၫခီၫလဲၪ, အဂဲးဘဲၫယီၩ ဖါလဖၪ မံၫမၪ အလးခဲၫ့နီၪ, ကယဲ ဆၧအီၪ လမံၩ့လါလါ အီၪဝ့ၫ ဘဲၫဆၧတဲၩ့လၩ့ဝ့ၫ လၧအခၪ့ထံၭ လံၩလံၩ အၥိၭနီၪလီၫ. 5 အဂဲးဘဲၫယီၩ လၧဖျိၩ့လၧအၥၫ့နီၪ မူၭခိၪ အီၪဝ့ၫ လၧယွၩအလူ အကၠီၩ့, ဒဲဂၪ့ခိၪ အီၪထၪ့ လၧထံၫကျၩတၭ, ဒဲလၧထံၫအကၠီၩ့ဆ့ အီၪဝ့ၫ; အဝ့ၫၥံၪ လမိၥ့ၪယၫဘၪ အၥၭလီၫ. 6 အခိးမွဲ ဂၪ့ခိၪ လၧအအီၪဝ့ၫ အထီထီးနီၪ, ဆၧလုၬဘံၭဝ့ၫ လၧထံၫတၭ, ဂၭဂီၩ့ဝ့ၫ လၧဆၧနီၪလီၫ. 7 အ့ၪမွဲ မူၭခိၪ ဒဲဂၪ့ခိၪ ဘိၩ့နဲၪ့ယီၩ ဆၧအီၪက့ၪထီဝ့ၫ လၧဆၧအလူနီၪ လၧမ့ၪ အဂး, ဒဲခိၭထၬဝ့ၫ ထီးမုစ့ၩရၫ့အနံၩ; ဒဲလၧၦလယူၭလယၪ့ဘၪယွၩ အဆၧဂၭဂီၩ့ အကၠီၩ့လီၫ. 8 မွဲလါနၫ့ဘိၩ, ၦၥၭဘီၩ့ၥံၪဧ့, ဆၧလၧအယီၩလမံၩ့ ထီးၥၭနၪ့ လဂ့ၩ, လၧပကဆါ အမ့ၬယၫနီၪ မုလနံၩနီၪ မၩအၥၭ ဘဲၫအနံၪ့လထီၫ့ အၥိၭ, ဒဲအနံၪ့လထီၫ့ မၩအၥၭ ဘဲၫမုလနံၩ အၥိၭနီၪလီၫ. 9 ကဆါ မၩယံၬမၩနး ဆၧလၧအစံၭဝဲၩ အဂဲးအကၠီၪ့, ဘဲၫၦၡၩ လနၩ့နၩ့ အီၪက့ၪ ဆၧယံၬဆၧနး အၥိၭနီၪအ့ၬ. မွဲအလဘၪဘၪ အၥၭ လၧၦမိဂၭဂီၩ့ နးဂၩတၭ, ဘၪအၥၭ လၧၦကိၭဂၩဒ့ၭ မိန့ဘၪ ဆၧနီၫ့ယါလၩ့ထဲၩ့အၥၭ တၭ, အွံၪၥၭဆၧၩ့ဆၧ ယံၬမၬလီၫ. 10 အ့ၪမွဲ ကဆါအမုနံၩနီၪ ဂဲၫဝ့ၫ ဘဲၫဆၧဘျၪ လၧမုနၩလခီၫ အၥိၭနီၪတၭ, လၧမုလနံၩနီၪ မူၭခိၪလဖၪ မိဒံၩခွံၬဒံၩဖျိၭ လၧဆၧၥီၫဖၭဒိၪ, ဒဲဆၧအမိၡါလဖၪ မိခဲၩထၪ့ဝ့ၫတၭ, မိဒံၩခွံၬဝ့ၫ ဒဲဂၪ့ခိၪ, ဒဲဆၧမၩဆၧလဖၪ လၧအဖၧၩ့နီၪ, မ့ၪမိအၪ့ခွံၬဝ့ၫဒၪလီၫ. 11 မၩအၥၭဘဲၫနီၪတၭ, ဆၧလဖၪနီၪ မိဒံၩခွံၬ ထီးအလူၬ အကၠီၩ့တၭ, နၥံၪဝ့ၫလဖၪ လၧဆၧဖံၭဆၧမၩ အဆံၫ့အဎံၪ အဖၧၩ့, ဒဲလၧဆၧယူၭဆၧယၪ့ယွၩ အဖၧၩ့နီၪ ဂ့ၩနၥံၪ ကဲၪထၪ့ ၦဘဲၫၥ့ၪလဆၨၩလဲၪ. 12 ယိလါ အဖၧၩ့ၥၭ, ဒဲအၪ့ဂူၬ မၩချဲၫ့ ယွၩအမုနံၩ အဆၧဂဲၫဝ့ၫနီၪ, ထီးမူၭခိၪ မိခဲၩထၪ့ ဒဲမိဒံၩခွံၬဝ့ၫ, ဆၧအမိၡါလဖၪ မိခဲၩထၪ့ တၭ, မိဖံၪထၪ့ဝ့ၫ လၧအဖၧၩ့နီၪလီၫ 13 မွဲလါနၫ့ဘိၩ ပဝ့ၫဒၪယီၩ ဘဲၫအစံၭဝဲၩဝ့ၫ အၥိၭနီၪ, ပယိလါ မူၭခိၪအၥၫ့, ဒဲဂၪ့ခိၪအၥၫ့ လၧဆၧတီၩဆၧလီၩ့ အီၪဝ့ၫ လၧအဖၧၩ့လီၫ. 14 မၩအၥၭဘဲၫနီၪတၭ, ၦၥၭဘီၩ့ၥံၪဧ့, နၥံၪ ယိလါ ဆၧလဖၪနီၪ အကၠီၩ့တၭ, ဘဲၫၥိၭ နၥံၪ မိဖျီၪထၪ့ လၧဆၧဘၪလိၬအိၭလိၬ အဖၧၩ့ လၧလမဲၪၥၧၫ့မဲၪဝီၩဘၪ, ဒဲဆၧအမၪ လအီၪဘၪ လၧအမ့ၬယၫတၭ, အၪ့ဂူၬမၩ တၡါၡါဆံၭ. 15 အီၪက့ၪ ပကဆါ အဆၧအွံၪၥၭဆၧၩ့ လၧဆၧထိးထဲၩ့တၩ့ထဲၩ့ နီၪဆံၭ. ဘဲၫပထၧၫ့ဖုဝဲၥၭဘီၩ့, စပီလူၫလဂၩ ကွ့ၭန့ နၥံၪ ဘဲၫအကိၪ့ၥ့ၪကိၪ့ဘၪ လၧဆၧဖ့ၪလၫ့ဝ့ၫ အၥိၭနီၪလီၫ. 16 ဘဲၫအချဲၩ့ဝ့ၫဆ့ လၧဆၧကွ့ၭဖ့ၪယူ ထီးအလူၬ အဖၧၩ့ လၧဆၧလဖၪယီၩ အကၠီၩ့ နီၪလီၫ. ဆၧလနၩ့နၩ့ လၧအဖၧၩ့ ပနၪၥ့ၪကၪတၭ, ၦလၥ့ၪဘၪလံၬ, ဒဲၦလဂုးလခၧၫ့ဘၪနီၪ ဘိၭကဒၩခွံၬဝ့ၫ, ဘဲၫဆၧကွ့ၭအၥၭ အဂူၫဂၩလဖၪ အၥိၭ, လၧအနၫ့ဆါဒၪဝ့ၫ အဆၧဂၭဂီၩ့ အဂးလီၫ. 17 မၩအၥၭဘဲၫနီၪတၭ, ၦၥၭဘီၩ့ၥံၪဧ့, မွဲနၥံၪ ၥ့ၪယၫဝဲၩဝ့ၫ အကၠီၩ့တၭ, ထီးလၩ့နၥံၪအၥၭ ဘဲၫၥိၭ ဆၧထီးအၪ့လံၬအၪ့လီၫဘၪ နၥံၪ လၧၦအၧၩ့ၦၥၫ့ အဆၧအၪ့လီၫ လဂ့ၩ, ဘဲၫၥိၭ နၥံၪ ထီးလၩ့ထ့ၬခွံၬ လၧနၥံၪ အဆၧဂုးဆၧခၧၫ့ဒၪ နၥံၪဝ့ၫအလး လဂ့ၩ. 18 အ့ၪမွဲ ဆၧအခိးအတၩ ဒဲဆၧၥ့ၪယၫပကဆါ, ဒဲဆၧထိးထဲၩ့တၩ့ထဲၩ့ပၧၩ, ကဆါ ယ့ၫၡူၬဎရံၬနီၪ, မွဲအအၪထၪ့ လၧနၥံၪ အဖၧၩ့ ဆံၭ. ထီးယီၩ လၧယၫလခီၫ မွဲဆၧလၩဆၧဖၩ့ အီၪလၧအလီၩ့ လၩ့ဆိၩလၩ့ကၠၪ ဆံၭ. အၩမံၩ့.